*Projekts*

LATVIJAS REPUBLIKAS MINISTRU KABINETS

2020. gada \_\_\_.\_\_\_\_\_\_ Noteikumi Nr.

Rīgā (prot. Nr. \_\_\_\_\_\_.§)

**Kārtība, kādā nodrošina informācijas apriti, izmantojot Valsts kases e-pakalpojumus**

*Izdoti saskaņā ar*

*Likuma par budžetu un finanšu vadību*

[*27.*](https://likumi.lv/ta/id/58057-likums-par-budzetu-un-finansu-vadibu#p27)*panta sesto daļu*

#  I. Vispārīgie jautājumi

1. Noteikumi nosaka kārtību, kādā nodrošināma informācijas aprite, izmantojot Valsts kases e-pakalpojumus.

1. Valsts kase informācijas apriti organizē ar šādiem e-pakalpojumiem:
	1. ePlāni – finansēšanas plānu sagatavošanai un asignējumu saņemšanai saskaņā ar normatīvajiem aktiem asignējumu piešķiršanas un izpildes jomā;
	2. eTāmes – valsts budžeta programmu, apakšprogrammu un pasākumu tāmju sagatavošanai, precizēšanai un apstiprināšanai saskaņā ar normatīvajiem aktiem valsts budžeta tāmju sagatavošanas un apstiprināšanas jomā;
	3. eKase – maksājuma rīkojumu iesniegšanai un finanšu informācijas apritei saskaņā ar normatīvajiem aktiem par Valsts kases nodrošināto maksājumu pakalpojumu sniegšanu;
	4. ePārskati – pārskatu sagatavošanai, iesniegšanai un apkopošanai saskaņā ar normatīvajiem aktiem pārskatu sniegšanas jomā;
	5. eAizņēmumi – aizņēmumu pieteikšanai un pārvaldībai saskaņā ar normatīvajiem aktiem valsts aizdevumu plānošanas, izsniegšanas un apkalpošanas jomā.

# II. Pieteikšanās e-pakalpojumiem

1. Lai uzsāktu 2.punktā minēto e-pakalpojuma lietošanu, persona (turpmāk – klients) iesniedz pieteikumu, izmantojot Valsts kases tīmekļa vietnē (https://www.kase.gov.lv) publicētās veidlapas vai Valsts kases e-pakalpojumu portālu (https://epakalpojumi.kase.gov.lv).

1. Klients par katru e-pakalpojuma lietotāju iesniedz atsevišķi datorrakstā aizpildītu šo noteikumu 3. un 16. punktā minēto pieteikumu elektroniska dokumenta formā saskaņā ar normatīvajiem aktiem par Valsts kases nodrošināto maksājumu pakalpojumu sniegšanu. Katru elektronisko dokumentu paraksta atsevišķi ar drošu elektronisko parakstu un laika zīmogu. Elektronisko dokumentu nosūta uz Valsts kases oficiālo elektronisko adresi vai e-pasta adresi ekase@kase.gov.lv, ja klientam nav pienākuma lietot oficiālo elektronisko adresi, izņemot pieteikumus, kuri iesniegti, izmantojot Valsts kases e-pakalpojumu portālu.
2. Šo noteikumu 3. un 16. punktā minētos pieteikumus paraksta klienta pārstāvēttiesīgā vai pilnvarotā persona, kuras pilnvaras ir apstiprinātas saskaņā ar normatīvajiem aktiem par Valsts kases nodrošināto maksājumu pakalpojumu sniegšanu.
3. Ja šo noteikumu 2.3.apakšpunktā minētā e-pakalpojuma pieteikumā ir minēts konts, kura rīkotājs nav pieteikumā norādītais klients, klients vienlaikus ar pieteikumu elektroniska dokumenta veidā iesniedz konta rīkotāja atļauju piekļūt konta informācijai (nav attiecināms uz gadījumiem, ja citos normatīvajos aktos ir noteiktas tiesības saņemt šādu informāciju), lietojot eKasi (pirmo reizi to iesniedz kopā ar pieteikumu).
4. Ja klientam uz vienu dienu ir nepieciešams veikt izmaiņas šo noteikumu 2.3.apakšpunktā minētā e-pakalpojuma pieteikumā norādītajos maksājuma rīkojuma summas un (vai) dienas limita datos, klients, izmantojot Valsts kases tīmekļa vietnē (https://www.kase.gov.lv) publicētās veidlapas vai Valsts kases e-pakalpojumu portālu (https://epakalpojumi.kase.gov.lv), iesniedz Valsts kasē pieteikumu par eKases limitu maiņu.
5. Valsts kase, saņemot šo noteikumu 7. punktā minēto pieteikumu, tajā norādītajā datumā veic atbilstošas izmaiņas lietotājam noteiktajos maksājuma rīkojuma summas un (vai) dienas limita datos, bet pēc pieteikumā norādītā termiņa beigām atjauno 2.3. apakšpunktā minētā e-pakalpojuma pieteikumā norādīto maksājuma rīkojuma summas un dienas limitu.
6. Iestāde, kura šo noteikumu 2.4.apakšpunktā minēto e-pakalpojumu izmanto finanšu uzskaites datu apkopošanai, kas noteikti citos normatīvajos aktos, pirms normatīvajā aktā iekļaut nosacījumus par ePārskatu lietošanu, saskaņo ar Valsts kasi pārskatu tehnisko nodrošinājumu ePārskatos.

# III. Pieteikumu izpilde un e-pakalpojuma lietošanas uzsākšana vai pārtraukšana

1. Valsts kase pēc šo noteikumu 3. punktā minētā pieteikuma un, ja nepieciešams, šo noteikumu 6. punktā minētās atļaujas saņemšanas:
	1. reģistrē lietotāju un nosaka izmantojamo elektroniskās identifikācijas līdzekli – Valsts reģionālās attīstības aģentūras pārziņā esošā valsts informācijas sistēmu savietotāja personas identifikācijas risinājuma (turpmāk – vienotās pieteikšanās modulis) elektroniskās identifikācijas līdzekļus vai VAS Latvijas Valsts radio un televīzijas centra e-Identitātes apliecināšanas risinājuma atbalstītos elektroniskās identifikācijas līdzekļus, vai x509 autentifikācijas sertifikātu (turpmāk visi kopā – elektroniskās identifikācijas līdzekļi). Lietotāji, kuri pilnvaroti lietot:
		1. šo noteikumu 2.3. apakšpunktā minēto e-pakalpojumu ar pieejas režīmu, kurš pilnvaro veikt maksājumu autorizēšanu (apstiprināšanu), par elektroniskās identifikācijas līdzekli nosaka VAS Latvijas Valsts radio un televīzijas centra e-Identitātes apliecināšanas risinājuma atbalstītos elektroniskās identifikācijas līdzekļus (elektroniskā paraksta viedkarti, elektroniskā paraksta aplikāciju - eParaksts mobile vai personas apliecību).
		2. šo noteikumu 2.3. apakšpunktā minēto e-pakalpojumu ar pieeju tiešsaistes režīmā, par elektroniskās identifikācijas līdzekli nosaka x509 autentifikācijas sertifikātu;
	2. triju darbdienu laikā piesaista lietotājam pieteikumā norādīto e-pakalpojumu.

1. Valsts kase lietotāju identificē, izmantojot lietotāja elektroniskās identifikācijas līdzekļus.
2. Elektroniskās identifikācijas līdzekļi ir neizpaužama informācija, kura ir zināma tikai lietotājam, un lietotājs apņemas šo informāciju neizpaust trešajām personām, kā arī novērst trešo personu iespēju to uzzināt. Lietotājs veic visus piesardzības pasākumus, lai nodrošinātu elektroniskās identifikācijas līdzekļu saglabāšanu slepenībā. Lietotāja vārdu drīkst izpaust tikai Valsts kases darbiniekam, kurš identificē lietotāju atbalsta servisa nodrošināšanai.
3. Ja šo noteikumu 12. punktā minētā neizpaužamā informācija ir kļuvusi zināma trešajai personai vai ir aizdomas, ka tā ir kļuvusi zināma trešajai personai, lietotājs par to nekavējoties informē Valsts kasi, izmantojot atbalsta servisa tālruņa numuru.
4. Valsts kase bloķē lietotāja piekļuvi e-pakalpojumiem:
	1. ja Valsts kasei rodas aizdomas, ka elektroniskās identifikācijas līdzekļi ir kļuvuši zināmi trešajai personai vai ir pamats uzskatīt, ka elektroniskās identifikācijas līdzekļus izmanto nelikumīgi vai krāpnieciski;
	2. tiklīdz lietotājs ir paziņojis Valsts kasei par jebkuru konfidencialitātes pārkāpumu attiecībā uz elektroniskās identifikācijas līdzekļiem. Kamēr Valsts kasei nav paziņots par konfidencialitātes pārkāpumu, Valsts kase neatbild par šādu nesankcionētu elektroniskās identifikācijas līdzekļu lietošanas sekām.
5. Lai atjaunotu piekļuvi e-pakalpojumiem klients iesniedz jaunu e-pakalpojuma lietošanas pieteikumu, šo noteikumu 3. punktā noteiktajā kārtībā, ja Valsts kase ir bloķējusi lietotāja piekļuvi e-pakalpojumiem 13. punktā vai 14.1., 14.2. apakšpunktos minētajos gadījumos.

1. Klientam ir pienākums, izmantojot Valsts kases tīmekļa vietnē (https://www.kase.gov.lv) publicēto veidlapu vai Valsts kases e-pakalpojumu portālu (https://epakalpojumi.kase.gov.lv), šo noteikumu 4. punktā noteiktajā kārtībā iesniegt pieteikumu par e-pakalpojumu lietošanas pārtraukšanu par katru klienta lietotāju, kurš pārtrauc e-pakalpojumu lietošanu.
2. Šo noteikumu 3. punktā minētajā kārtībā iesniegtais pieteikums ir spēkā trīs gadus no tā reģistrēšanas dienas Valsts kasē vai līdz dienai, kad Valsts kasē apstiprina jaunu šo noteikumu 3. punktā minēto pieteikumu vai pieteikumu par e-pakalpojumu lietošanas pārtraukšanu. Valsts kasei ir tiesības anulēt šo noteikumu 3. punktā minētajā kārtībā iesniegto pieteikumu, nesaņemot no klienta šo noteikumu 16. punktā minētajā kārtībā parakstītu pieteikumu par e-pakalpojumu lietošanas pārtraukšanu, ja klients ir reorganizēts, likvidēts vai nav spēkā nosacījumi e-pakalpojuma lietošanai.

# IV. E-pakalpojumu lietošana

1. Valsts kase nodrošina šo noteikumu 2. punktā minēto e-pakalpojumu pieejamību darbdienās no plkst. 8.00 līdz 18.00. Valsts kasei ir tiesības mainīt noteiktos piekļuves laikus, ievietojot atbilstošu paziņojumu e-pakalpojumā vai nosūtot informāciju uz lietotāja norādīto e-pasta adresi.
2. Valsts kase darbdienās no plkst. 8.30 līdz 17.00 (pirmssvētku dienās līdz plkst. 16.00) nodrošina atbalsta servisa sniegšanu e-pakalpojumu lietotājiem, kas sūta e-pastu vai zvana uz atbalsta servisa tālruņa numuru.
3. Ja radušās šo noteikumu 34. punktā minētās tehniskās problēmas vai finanšu līdzekļu zaudējuma risks, Valsts kase var apturēt piekļuvi e-pakalpojumam vai mainīt e-pakalpojuma piekļuves laikus līdz turpmākam paziņojumam. Ja kāds e-pakalpojums nav pieejams tehnisku iemeslu dēļ, Valsts kase ievieto atbilstošu paziņojumu e-pakalpojumā vai nosūta informāciju uz lietotāja norādīto e-pasta adresi.
4. Klients, lietojot e-pakalpojumu, ir atbildīgs par:
	1. pieteikumā norādīto ziņu patiesumu, precizitāti, izmaiņu iesniegšanas laicīgumu un pilnību;
	2. šajos noteikumos minēto saistību izpildi, kā arī par to, ka lietotājs ievēro šos noteikumus;
	3. lietotāju iepazīstināšanu ar šajos noteikumos minēto e-pakalpojumu lietošanas kārtību un lietotāja rokasgrāmatu vai ceļvedi;
	4. šo noteikumu 11.punktā noteiktajā kārtībā identificētā lietotāja maksājuma rīkojumā, pieteikumā vai pieprasījumā norādīto datu precizitāti, pilnību un atbilstību prasībām, kas noteiktas šajos noteikumos un citos normatīvajos aktos (arī tad, ja to nav veicis lietotājs);
	5. ePārskatos ievadīto pārskatu precizitāti, pilnību un atbilstību prasībām, kas noteiktas normatīvajos aktos grāmatvedības un pārskatu jomā;
	6. ePlānos ievadīto finansēšanas plānu datu precizitāti, pilnību un atbilstību prasībām, kas noteiktas normatīvajos aktos asignējumu piešķiršanas un izpildes jomā, un eTāmēs ievadīto datu precizitāti, pilnību un atbilstību prasībām, kas noteiktas normatīvajos aktos valsts budžeta tāmju sagatavošanas un apstiprināšanas jomā;
	7. jebkādu lietotāja prettiesisku darbību, ļaunu nolūku vai neuzmanību, uzņemoties arī nejaušības risku.
5. Lietotājam ir pienākums ne retāk kā reizi nedēļā iepazīties ar klientam adresētajiem ziņojumiem e-pakalpojumā.
6. Šo noteikumu izpratnē jebkura ar e-pakalpojuma starpniecību iesniegtā informācija (maksājuma rīkojums, pieteikums vai pieprasījums, pārskats, finansēšanas plāns, tāme), kuru veicis šo noteikumu 11.punktā noteiktajā kārtībā identificēts lietotājs, ir patiess un saistošs klientam, lietotājam un Valsts kasei (attiecībā uz aizņēmuma pieprasījumu – Finanšu ministrijai).
7. Izpildei iesniegtā maksājuma rīkojuma, pieteikuma vai pieprasījuma autorizācija un pārskata, finansēšanas plāna un tāmes apstiprināšana un parakstīšana e-pakalpojumā ir pietiekams apliecinājums Valsts kasei (attiecībā uz aizņēmuma pieprasījumu – Finanšu ministrijai), lai tā izpildītu šādu rīkojumu, pieteikumu, pieprasījumu vai pieņemtu pārskatu, finansēšanas plānu vai tāmi, un ir uzskatāma par līdzvērtīgu pilnvarotās personas pašrocīgi parakstītam dokumentam.
8. Šo noteikumu izpratnē informācija, ko Valsts kase sniedz e-pakalpojumā autentificētam lietotājam, nav uzskatāma par neizpaužamu ziņu izpaušanu vai konfidencialitātes pārkāpumu.
9. Visi paziņojumi un informācija, kas atspoguļota e-pakalpojumā vai nosūtīta, lietojot e-pakalpojumu, ir saistoša klientam, lietotājam un Valsts kasei.
10. Valsts kase veic pasākumus, lai nepieļautu, ka personas, kurām nav pilnvarojuma, lieto e-pakalpojumu vai piekļūst klienta vai lietotāja datiem. Valsts kase nodrošina e-pakalpojumu risinājumu, kas aizsargā lietotāja ievadīto informāciju pret nesankcionētu piekļuvi, un tādu tehnoloģisku risinājumu, kas droši aizsargā informāciju tās pārraides laikā sakaru tīklos.
11. Lai uzlabotu un pilnveidotu e-pakalpojumus, Valsts kase veic papildinājumus un izmaiņas un informē lietotājus par izmaiņām, ievietojot atbilstošu paziņojumu e-pakalpojumā vai nosūtot informāciju uz lietotāja norādīto e-pasta adresi. Plānojot datu apmaiņas formāta izmaiņas vai e-pakalpojumu funkcionalitātes izmaiņas, kas var ietekmēt lietotāju spēju lietot e-pakalpojumu, Valsts kase ne vēlāk kā 90 dienas pirms plānotās izmaiņu ekspluatācijas uzsākšanas dienas informē lietotājus par plānotajām izmaiņām un ne vēlāk kā vienu nedēļu pirms izmaiņu ekspluatācijas uzsākšanas informē par dienu, kad izmaiņas tiks nodotas ekspluatācijā.

#

# V. Fizisko personu datu apstrāde

1. Valsts kase atbilstoši Eiropas Parlamenta un Padomes 2016. gada 27. aprīļa Regulai (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – regula 2016/679) ir šo noteikumu 3. punktā minētajos pieteikumos norādīto fizisko personu datu pārzinis.
2. Pārziņa veiktās personas datu apstrādes nolūks ir e-pakalpojumu nodrošināšana, pamatojoties uz juridisku pienākumu un leģitīmo interešu – pakalpojuma drošības nodrošināšana un kvalitātes pilnveidošana – ievērošanu.
3. Atbilstoši šiem noteikumiem tiek vāktas šādas personas datu kategorijas:
	1. personas vārds, uzvārds, personas kods un kontaktinformācija;
	2. tehniskās piekļuves informācija;
	3. lietotāja balss zvanu ieraksti datu subjektu kategorijai – klientu pilnvarotās personas.
4. Maksājuma rīkojumu un finanšu informācijas apritē regulas 2016/679 izpratnē Valsts kase ir apstrādātājs, kas izpilda klienta kā pārziņa iesniegto un saņemto fizisko personu datu apstrādi tikai tādā apmērā, kāds nepieciešams maksājumu pakalpojumu nodrošināšanai.
5. Atbilstoši regulai 2016/679 Valsts kase kā pārzinis ir tiesīga reģistrēt e-pakalpojumā veiktās lietotāja darbības, ierakstīt lietotāja balss zvanus un, ja nepieciešams, izmantot šos ierakstus lietotāja veikto darbību pamatošanai un pierādīšanai.

# VI. Klienta rīcība e-pakalpojumu tehnisku problēmu situācijā

1. Ja kāds šo noteikumu 2. punktā minētais e-pakalpojums tehnisku iemeslu dēļ ilgāk par sešām stundām pilnībā vai daļēji nespēj nodrošināt elektronisku informācijas apriti, klients, iepriekš vienojoties ar Valsts kasi, informācijas apriti veic vienā no šādiem veidiem:
	1. maksājuma rīkojumus iesniedz elektroniska dokumenta veidā, tai skaitā kā maksājumu datni Valsts kases noteiktajā formātā kopā ar maksājuma rīkojumu kopsavilkumu (sagatavotu uz klienta veidlapas), ko ar drošu elektronisko parakstu parakstījis iestādes vadītājs vai pilnvarotā persona, kuras pilnvaras ir apstiprinātas parakstu paraugu kartītē. Elektronisko dokumentu nosūta uz Valsts kases oficiālo elektronisko adresi vai e-pasta adresi ekase@kase.gov.lv;
	2. pieteikumus par klasifikācijas kodu labošanu un pieteikumus par darījumu pārgrāmatošanu iesniedz elektroniska dokumenta veidā, tai skaitā kā maksājumu datni Valsts kases noteiktajā formātā kopā ar pieteikumu kopsavilkumu (sagatavotu uz klienta veidlapas), ko ar drošu elektronisko parakstu parakstījis iestādes vadītājs vai pilnvarotā persona, kuras pilnvaras ir apstiprinātas parakstu paraugu kartītē. Elektronisko dokumentu nosūta uz Valsts kases oficiālo elektronisko adresi vai e-pasta adresi ekase@kase.gov.lv;
	3. citu informāciju, kas minēta normatīvajos aktos par Valsts kases nodrošināto maksājumu pakalpojumu sniegšanu, nosūta uz Valsts kases oficiālo elektronisko adresi vai e-pasta adresi ekase@kase.gov.lv;
	4. pārskatus, kuros ietverti finanšu uzskaites dati, iesniedz elektroniska dokumenta veidā ar datni Valsts kases noteiktajā datu apmaiņas formātā, ko ar drošu elektronisko parakstu parakstījis klienta vadītājs vai pilnvarotā persona. Elektronisko dokumentu nosūta uz Valsts kases oficiālo elektronisko adresi vai
	e-pasta adresi ekase@kase.gov.lv;
	5. finansēšanas plānus, tāmes, eAizņēmumu pieprasījumus un pieteikumus iesniedz elektroniska dokumenta veidā, ko ar drošu elektronisko parakstu parakstījis klienta vadītājs vai pilnvarotā persona. Elektronisko dokumentu nosūta uz Valsts kases oficiālo elektronisko adresi vai e-pasta adresi ekase@kase.gov.lv.

1. Šo noteikumu 34.1. apakšpunktā minētajā maksājuma rīkojumu kopsavilkumā norāda šādu informāciju:
	1. iestādes rekvizīti (nosaukums, nodokļu maksātāja reģistrācijas numurs);
	2. konta numurs, no kura tiks veikts maksājums;
	3. izpildei iesniegtās datnes nosaukums;
	4. maksājumu skaits datnē;
	5. kopējā maksājumu summa datnē.

#

# VII. Noslēguma jautājumi

1. Atzīt par spēku zaudējušiem Ministru kabineta 2019. gada 10. septembra noteikumus Nr. 430 “Kārtība, kādā nodrošina informācijas apriti, izmantojot Valsts kases e-pakalpojumus” (Latvijas Vēstnesis, 2019, 188.nr.).
2. Līdz noteikumu spēkā stāšanās dienai iesniegtie e-pakalpojumu pieteikumi ir spēkā līdz attiecīgā pieteikuma derīguma termiņa beigām vai līdz dienai, kad Valsts kase saņem šo noteikumu 3.,16.  punktā minētos pieteikumus.
3. Līdz noteikumu spēkā stāšanās dienai lietotāji tiem izsniegto elektroniskās identifikācijas līdzekli – kodu kalkulatoru lieto līdz tā derīguma termiņa beigām vai līdz brīdim, kad Valsts kase atsakās no kodu kalkulatoru nodrošināšanas autentifikācijai e-pakalpojumos par to elektroniski informējot lietotāju. Kodu kalkulatoru lietošanu, līdz to darbības apturēšanai reglamentē šo noteikumu 36. punktā minētie Ministru kabineta noteikumi.
4. Šo noteikumu 3.punktā minēto pieteikumu iesniegšanu e-pakalpojumu portālā (https://epakalpojumi.kase.gov.lv) klients uzsāk ar dienu, kad Valsts kase to tehniski nodrošina.

Ministru prezidents A. K. Kariņš

Finanšu ministrs J. Reirs